Tullin tehoisku: Virolaista ja ruotsalaista mansikkaa myyty torilla suomalaisena

Tullin ja terveystarkastajien tehoiskuissa on löytynyt Virosta ja Ruotsista tuotua mansikkaa, jota myydään toripöydillä kotimaisena.

Mansikkasato Suomessa jäi tänä vuonna huonoksi. Nyt selvitetään, onko Suomessa myyty ulkomaista mansikkaa kotimaisena.­

Heikko kotimainen mansikkasato on synnyttänyt tarpeen tuoda marjaa ulkomailta. Joillakin kauppiailla on kiusaus myydä sitä kotimaisena. Elintarviketurvallisuusvirasto Eviran mukaan mansikkaa on tuotu Suomeen ainakin Virosta ja Ruotsista.

Evira on kannustanut kuntien terveystarkastajien kiertämään toreilla ja tarkistamaan mansikoiden alkuperää. Mansikat ovat olleet tämän viikon ajan niin kunnallisten terveystarkastajien kuin tullin erityistarkkailussa.

Tullissa on kesän aikana jäänyt kiinni mansikantuojia, jotka ovat tuoneet puutteellisesti merkittyjä marjalasteja Virosta. Mansikat ovat olleet suomalaisissa laatikoissa, mutta tiedot alkuperämaasta ja pakkaajasta ovat puuttuneet.

Eviran ylitarkastaja Niina Matilainen sanoo, että eniten puutteita on torimyynnissä.

– Ulkomailta tuodun mansikan alkuperätiedot ovat olleet oikein vielä tukkuportaassa, mutta kun ruotsalainen tai virolainen mansikka päätyy torimyyntiin, sitä on alettu joissain tapauksissa myydä suomalaisena.

Eviran tietoon on tullut joitakin tapauksia. Matilainen arvelee, että tapauksia on paljon enemmän. Terveystarkastajat eivät ole välttämättä ilmoittaneet Eviraan kaikista havainnoistaan.

Eviran Matilaisessa epäilyksiä herättää se, että suomalaiset mansikan viljelijät ovat kertoneet heikosta sadosta.

Talvehtimisvauriot ovat vähentäneet kokonaissatoa ja sateinen sää on haitannut mansikan kypsymistä. Mansikkaa on tullut vähän myyntiin ja mansikan laatu on kärsinyt.

– Torilla on kuitenkin myynnissä paljon hyvälaatuista mansikkaa, Matilainen ihmettelee.

Säännösten mukaan tuotteen alkuperä pitää aina ilmoittaa. Jos ulkolaista mansikkaa myy kotimaisena, se on kuluttajan harhaan johtamista.

Tämän kesän tarkastuksissa mansikan alkuperää on selvitetty tarvittaessa viljelijäportaaseen asti.

– Ristiriitaa on, jos viljelijä on ilmoittanut toimittaneensa jollekin myyjälle 50 kiloa mansikkaa ja myyjällä on tuotetta huomattavasti enemmän.

Matilainen sanoo, että alkuperämaan muuttaminen on jokakesäinen ilmiö. Joinakin kesinä tapauksia on enemmän, joinakin vähemmän.

Tänä kesänä kiusaus tuoda marjaa ulkomailta on kuitenkin tavallista suurempi. Kotimaista mansikkaa on poikkeuksellisen vähän tarjolla ja hinta on korkea.

Mansikan puutteellisista alkuperämerkinnöistä kertoi ensin Yle.